
"Boldogtalan erejü kép…" - A kép és a képszerűség szerepe Pilinszky János költészetében

Dolgozatomban arra tettem kísérletet, hogy bemutassam, Pilinszky János szövegeiben mennyire jelentős szerepet játszik a vizualitás, a képszerűség, illetve hogy ezek a szövegek hogyan teremtik meg adott esetben a képi dimenziót.
Az általános áttekintés keretében, valamint az egyes versek elemzésekor is főként két képtípust helyeztem gondolatmenetem középpontjába, ezek a fotográfia és az ikon műfajai, amelyeket egyaránt fontosnak tartok a teljes szerzői életmű szempontjából is. Az elemzésre került szövegek legnagyobbrészt az 1970-es Nagyvárosi ikonok kötetből kerültek ki, illetve néhány az ezt követő időszakból, pályájának utolsó szakaszából. Annak az újabb poétikai tendenciának, amely a Nagyvárosi ikonoktól kezdődően bontakozik ki, egyik lényeges eleme éppen az általam tárgyalt jelenség: a képiség előtérbe kerülése, eluralkodása. Jóllehet, már Pilinszky első két kötetében is erőteljes hangsúlyt kap a vizualitás, ekkor azonban még sokkal inkább a víziószerűségre, a látomásosságra illetve a mozgóképszerűségre apellálnak a szövegek, nem a fotóra és az ikonra jellemző állóképszerűségre.
Pilinszky ezen verseinek egy része pedig döntően a fotó, egy másik csoportja pedig az ikon kategóriáját helyezi előtérbe - a két kategória összevetésekor sok hasonlóságot tapasztalhatunk, mindazonáltal alapvető eltéréseket is; ez a két irány azonban nem minden esetben határolható el egymástól egyértelműen. A dolgozat legnagyobb egységét adó szövegelemzések ezeket a törekvéseket igyekeznek kimutatni és alátámasztani, amellett természetesen, hogy a képszerűség felőli megközelítésmód létjogosultságát is igazolni hivatottak.



